Վարչապետ Պինալի Եըլտըրըմ իր այս խօսքերով հաստատած կ՚ըլլայ իրեն վերագրուած «հեղինակութենէ զուրկ» կոչումը։ Ինչպէս պիտի յիշենք, նախորդ վարչապետ Ահմէտ Տաւութօղլուի յանկարծական գահընկումէն ետք ԱՔՓ կուսակցութեան մօտ շրջանակներ կը խօսէին ամերիկեան քաղաքական բառամթերքէ փոխ առնուած «low profile» այսինքն անհատական հեղինակութենէ զուրկ մէկու մը մասին։ Այս խօսքին շրջանառութեան մտնելով տեսանք որ բաւական շատ են «իմ հեղինակութիւնը աւելի ալ նուազ է» ըսող թեկնածուներու բազմութիւնը։ Ի վերջոյ նախագահ Էրտողան իր վստահութիւնը դրաւ ամենանուազ հեղինակութիւն ունեցողին վրայ եւ Պինալի Եըլտըրըմ 78 միլիոնանոց Թուրքիոյ վարչապետ կարգուեցաւ։ Եթէ լուսահոգի մայրս ողջ ըլլար գիտեմ թէ ինչ պիտի ըսէր։ «Վա՜յ քեզ քաղաք, որ վարչապետդ հեղինակութենէ այսքան զուրկ է»։